Hugo Weaving
Hugo Wallace Weaving (* 4. April 1960 in Austin, Nigeria) is en australischen Schauspeler.

De Söhn vun en Reknerfachmann hett sien Kindheit mit de Öllern, sien ölleren Broder Simon un sien lütte süster Anna in Süüdafrika un in Grootbritannien verleevt. 1976 is he na Australien togen un füng dor en Schauspeelloopbahn an. Na den Afsluss an de Knox Grammar School in Sydney un de National School of Dramatic Art, an de ok Filmstars as Mel Gibson un Geoffrey Rush utbillt worrn sünd, hett he spoodriek in Bühnen- un Filmprodukschonen speelt.

Fröhe Acht hett he 1994 kregen för The Adventures of Priscilla, Queen of the Desert. Weltberopen hebbt em aver sien Rullen as Agent Smith in de Matrixtrilogie un twee Johr later as Elrond in de Verfilmen vun The Lord of the Rings maakt.

2005 is he bi lopende Dreiharbeiden as maskeert Hööftdorsteller in den Film V for Vendetta för sien Kollegen James Purefoy insprungen, as de ut dat Projekt utstegen is, wiel he sik ut künstlerische Grünnen mit den Speelbaas nich recht vergahn künn. De mehrsten Szenen vun den Film weern mit Hugo Weaving dreiht, de Szenen, de noch mit Purefoy dreiht weern, hett Weaving nasynchroniseert.

2006 stünn he in de Brooklyn Academy of Music an de Siet vun Cate Blanchett op de Bühn in de Inszeneeren vun de Sydney Theatre Company vun dat Ibsen-Stück Hedda Gabler.

De an Epilepsie lieden Weaving leevt mit sien Fro Katrina Greenwood un sien twee Kinner Holly un Harry in Sydney.

Filmografie (Utwahl)

Utteken 
Hugo Weaving hett för sien Filmrullen opstunns twölf Filmpriesen kregen:
 1998: den AFI Award as Best Hööftdorsteller in The Interview.
 1998: den Pries as Best Schauspeler vun’t Montréal World Film Festival för The Interview.
 1991: den AFI Award as Best Hööftdorsteller in Proof.
 2002: den PFCS Award för’t Beste Ensemble in The Lord of the Rings: The Fellowship of the Ring.
 2003: den PFCS Award för’t Beste Ensemble in The Lord of the Rings: The Two Towers.
 2003: den OFCS Award för’t Beste Ensemble in The Lord of the Rings: The Two Towers.
 2003: den NBR Award för de Best Ensembleleistung in The Lord of the Rings: The Return of the King.
 2004: den Kritikerpries för’t Beste Ensemble vun de Broadcast Film Critics Association Awards för The Lord of the Rings: The Return of the King.
 2004: den Schauspeelpries vun de Screen Actors Guild Awards för Utermatig Dorstellen in en Speelfilm in The Lord of the Rings: The Return of the King.
 2005: den FCCA Award as Best Nevendorsteller in Little Fish.
 2005: den IF Award as Best Schauspeler in Little Fish.
 2005: den AFI Award as Best Hööftdorsteller in Little Fish.

Weblenken 

Mann
Börger von Australien
Schauspeler
Engelsch
Boren 1960